Марьям и фильмыр нэхъыфIу къалъытэ
Кърымым щекIуэкIа «Человек, познающий мир» XII урысейпсо кинофестивалым нэхъыфIу къыщалъытащ икIи саугъэт нэхъыщхьэр къыщыхуагъэфэщащ Кавказым ис бзылъхугъэхэм ятеухуа «Горянка» документальнэ фильмыр. Ар и Iэдакъэ къыщIэкIащ Къэбэрдей-Балъкъэрым щыщ режиссёр, Санкт-Петербург киномрэ телевиденэмкIэ и университетыр къэзыуха Махиевэ Марьям.
Фильмым купщIэ хъарзынэ иIэу къалъытащ икIи абы лъабжьэ хуэхъуащ Кавказым ис, гугъуехьхэми емылъытауэ, зэфIэкIрэ ехъулIэныгъэрэ зыIэрызыгъэхьа нобэрей бзылъ- хугъищым я гъащIэр, я хьэл-щэнхэр. Ахэр топсэлъыхь блэкIамрэ нобэмрэ, я Iуэху бгъэдыхьэкIэ-хэм, унагъуэм, лэжьыгъэм, щхьэхуитыныгъэр къазэрыгурыIуэм. Фильмым увыпIэфI щиубыдащ лъэпкъ хабзэхэмрэ ди- нымрэ. Махиевэ Марьям зыкъигъэлъэгъуащ дуней псом щызекIуэ Iуэху зэIумыбзхэм хуиIэ еплъыкIэ-хэр хэIущIыIу зыщI, зыгъэгузавэ упщIэхэм я жэуапхэм лъыхъуэ режиссёру. Лэжьыгъэр фестивалым япэу утыку къыщрахьащ икIи саугъэт нэхъыщхьэр абы къихьащ.
Керчь щекIуэкIа зэхыхьэм и программэм, хабзэ хъуауэ, къызэщIиубыдащ къэралым ис лъэпкъхэм я гъащIэмрэ къадекIуэкI хабзэхэмрэ къызыхэщхэр. КъыжыIапхъэщ Махиевэм и «Горянка» фильмыр Тыркумрэ Италиемрэ щыIэну кинофестивалхэми мыгувэу зэрыщагъэлъэгъуэнур.
Махиевэ Марьям и «Они ушли танцевать» фильмыр иджыри Санкт-Петербург щеджэу утыку къыщрихьащ «Арт-Изо-Фест» VI дунейпсо фестивалымрэ (Москва) студентхэм я лэжьыгъэхэр щагъэлъагъуэ «ПикерКит» XIV дунейпсо фестивалымрэ (Санкт-Петербург). А зэхыхьэхэми, Марьям и лэжьыгъэм и фIагъыр къыщалъытэри, щIыхь тхылъхэмрэ саугъэтхэмрэ къыщыхуагъэфэщат. Къыхэгъэщыпхъэщ зи гугъу тщIыр республикэм щыщ журналист цIэрыIуэ Хьэгуарэ Джамилэ зэрипхъур, журналист Бэлэтокъуэ Светланэ зэри-пхъурылъхур.
ТЕКIУЖЬ Заретэ.
